CELEX: 
Language: lv
Date: 2020-10-14 00:00:00
Title: KOMISIJAS DELEĢĒTĀ REGULA (ES) …/.. ar ko groza Padomes Regulu (ES) 2017/1939 attiecībā uz operatīvo personas datu kategorijām un datu subjektu kategorijām, kuru operatīvos personas datus Eiropas Prokuratūra var apstrādāt lietu materiālu indeksā

PASKAIDROJUMA RAKSTS
            
            
               1.DELEĢĒTĀ AKTA KONTEKSTS
            
            
               Ar Padomes Regulu (ES) 2017/1939 (2017. gada 12. oktobris)
                  1
                tika izveidota Eiropas Prokuratūra (EPPO), lai veiktu izmeklēšanu un kriminālvajāšanu un celtu apsūdzību pret tādu noziedzīgu nodarījumu izdarītājiem un līdzdalībniekiem, kas skar Savienības finanšu intereses. Savu mērķu sasniegšanai EPPO paļaujas uz lietu pārvaldības sistēmu (“LPS”), kura būtu jāizveido Eiropas Prokuratūrai un kurai būtu jābūt tās īpašumā un pārvaldībā. LPS būtu jāiekļauj informācija, kas saņemta par iespējamiem nodarījumiem, kuri ir EPPO kompetencē, kā arī informācija no lietu materiāliem, arī tad, ja minētās lietas ir slēgtas. LPS uztur un pārvalda saskaņā ar noteikumiem, kas paredzēti Padomes Regulā (ES) 2017/1939 un EPPO iekšējā reglamentā. 
            
            
               Papildus reģistram, kurā iekļauta informācija, ko EPPO ieguvusi saskaņā ar Padomes Regulas (ES) 2017/1939 24. pantu, un visai informācijai no lietu materiāliem, ko elektroniski glabā LPS, tā ietver visu lietu materiālu indeksu. Indeksā nav nekādu operatīvo personas datu, izņemot datus, kas ir vajadzīgi, lai identificētu lietas vai izveidotu savstarpējas saiknes starp dažādu lietu materiāliem. Komisija ir pilnvarota pieņemt deleģētos aktus, lai izveidotu sarakstus ar operatīvo personas datu kategorijām un to datu subjektu kategorijām, kuru operatīvos personas datus var apstrādāt indeksā. Šo sarakstu iekļauj Padomes Regulas (ES) 2017/1939 pielikumā. Ar šo deleģēto regulu Komisija pieņem Padomes Regulas (ES) 2017/1939 pielikumu. 
            
            
               Attiecībā uz datu subjektu kategorijām, kuru operatīvos personas datus var apstrādāt indeksā, pielikumā ir minētas EPPO kriminālprocesā aizdomās turētās vai apsūdzētās personas un pēc EPPO kriminālprocesa notiesātās personas, kā arī to kontaktpersonas vai līdzdalībnieki. Tajā minētas arī fiziskas personas, kuras ir ziņojušas par EPPO kompetencē esošiem nodarījumiem, vai arī ir šādos nodarījumos cietušie. To operatīvo personas datu kategoriju izvēle, kuras var apstrādāt indeksā, ir veikta tā, lai nodrošinātu samērīgu līdzsvaru starp datu subjektu datu aizsardzības tiesībām un EPPO veiktās izmeklēšanas un kriminālvajāšanas efektivitāti. 
            
            
               Saskaņā ar Padomes Regulas (ES) 2017/1939 51. pantu dažādu datu subjektu kategoriju operatīvie personas dati ir skaidri jānošķir. Tāpēc operatīvo personas datu kategoriju saraksts attiecībā uz apsūdzētajām, aizdomās turētajām un notiesātajām personām ir plašāks nekā saraksts attiecībā uz viņu kontaktpersonām vai līdzdalībniekiem un personām, kuras ziņojušas par nodarījumiem, kas apdraud Savienības finanšu intereses, vai ir šādos nodarījumos cietušie. Šos sarakstus nākotnē var atjaunināt, lai sekotu līdzi informācijas tehnoloģiju attīstībai un ņemtu vērā tendences informācijas sabiedrībā.
            
            
               2.PIRMS AKTA PIEŅEMŠANAS NOTIKUSĪ APSPRIEŠANĀS
            
            
               Pirms šā akta pieņemšanas Komisija apspriedās ar dalībvalstu pārstāvju ekspertu grupu, kas tika izveidota saskaņā ar Padomes Regulas (ES) 2017/1939 20. panta 4. punktu. Komisija 2020. gada 3. jūlijā apspriedās arī ar Eiropas Datu aizsardzības uzraudzītāju un 2020. gada 6. augustā publicēja deleģētās regulas projektu, lai uzklausītu sabiedrības atsauksmes. 
            
            
               3.DELEĢĒTĀ AKTA JURIDISKIE ASPEKTI
            
            
               Saskaņā ar Padomes Regulas (ES) 2017/1939 44. panta 4. punktu lietu pārvaldības sistēmā ir: a) reģistrs ar informāciju, ko EPPO ieguvusi saskaņā ar Padomes Regulas (ES) 2017/1939 24. pantu, tostarp visi lēmumi saistībā ar minēto informāciju; b) visu lietu materiālu indekss; c) visa informācija no lietu materiāliem, ko saskaņā ar Padomes Regulas (ES) 2017/1939 45. panta 3. punktu elektroniski glabā LPS. Saskaņā ar Padomes Regulas (ES) 2017/1939 49. panta 3. punktu Komisija ir pilnvarota pieņemt deleģētos aktus, kas izveido sarakstus ar operatīvo personas datu kategorijām un to datu subjektu kategorijām, kuru operatīvos personas datus var apstrādāt indeksā. Ar šo deleģēto regulu Komisija šīs pilnvaras īsteno atbilstoši Padomes Regulas (ES) 2017/1939 115. pantam, saskaņā ar kuru pilnvaras pieņemt Padomes Regulas (ES) 2017/1939 49. panta 3. punktā minētos deleģētos aktus Komisijai piešķir uz nenoteiktu laiku no 2017. gada 20. novembra, un tās var atsaukt Eiropas Parlaments vai Padome pie tajā minētajiem nosacījumiem. 
            
            
               Padomes Regulā (ES) 2017/1939 “operatīvie personas dati” ir visi personas dati, ko EPPO apstrādā Padomes Regulas (ES) 2017/1939 49. panta 1. punktā izklāstītajos nolūkos, proti: a) kriminālizmeklēšana un kriminālvajāšana, ko veic saskaņā ar Padomes Regulu (ES) 2017/1939, vai b) informācijas apmaiņa ar Eiropas Savienības dalībvalstu kompetentajām iestādēm un citām Savienības iestādēm, struktūrām, birojiem un aģentūrām saskaņā ar Padomes Regulu (ES) 2017/1939 vai c) sadarbība ar trešām valstīm un starptautiskām organizācijām saskaņā ar Padomes Regulu (ES) 2017/1939. 
            
            
               Ņemot vērā spēkā esošos ES tiesību aktus par datu aizsardzību un jo īpaši Regulu (ES) 2016/679 (Vispārīgā datu aizsardzības regula)
                  2
                un Direktīvu (ES) 2016/680
                  3
               , operatīvo personas datu kategorijas ir izvēlētas tā, lai ierobežotu iejaukšanos datu subjektu tiesībās uz datu aizsardzību, attiecinot to tikai uz tādu datu apstrādi, kas ir samērīga un nepieciešama nolūkiem, kuriem minētie dati tiek apstrādāti. Tāpēc saskaņā ar Padomes Regulas (ES) 2017/1939 51. pantu šajā deleģētajā aktā attiecībā uz personām, kuras EPPO kriminālprocesā tiek turētas aizdomās vai ir apsūdzētas, vai ir notiesātas par nodarījumiem, kas apdraud Savienības finanšu intereses, ir paredzēts garāks saraksts ar operatīvo personas datu kategorijām, kuras var apstrādāt indeksā, pretstatā to kontaktpersonām vai līdzzinātājiem un fiziskām personām, kuras ir ziņojušas par minētajiem nodarījumiem vai cietušas to rezultātā. Kontaktpersonu, līdzzinātāju, cietušo un ziņojušo personu operatīvo personas datu apstrāde indeksā būtu jāveic tādā mērā, cik tas ir nepieciešami un samērīgi, lai EPPO varētu veikt savus izmeklēšanas un kriminālvajāšanas uzdevumus. Jebkurā gadījumā Padomes Regulas (ES) 2017/1939 49. panta 5. punktā ir noteikts, ka EPPO operatīvie personas dati jāapstrādā tā, lai varētu noteikt, kura iestāde datus ir sniegusi vai kur tie ir izgūti.
            
            
               KOMISIJAS DELEĢĒTĀ REGULA (ES) …/..
            
            
               (14.10.2020)
            
            
               ar ko groza Padomes Regulu (ES) 2017/1939 attiecībā uz operatīvo personas datu kategorijām un datu subjektu kategorijām, kuru operatīvos personas datus Eiropas Prokuratūra var apstrādāt lietu materiālu indeksā
            
            
               EIROPAS KOMISIJA,
            
            
               ņemot vērā Līgumu par Eiropas Savienības darbību,
            
            
               ņemot vērā Padomes Regulu (ES) 2017/1939 (2017. gada 12. oktobris), ar ko īsteno ciešāku sadarbību Eiropas Prokuratūras
                  4
                izveidē, un jo īpaši tās 49. panta 3. punktu, 
            
            
               tā kā:
            
         
         
            
               1. 
                     Eiropas Prokuratūra (EPPO) tika izveidota, lai veiktu izmeklēšanu un kriminālvajāšanu un celtu apsūdzību pret tādu noziedzīgo nodarījumu izdarītājiem un līdzdalībniekiem, kas skar Savienības finanšu intereses.
            
            
               2.
                     EPPO lietu pārvaldības sistēma ietver visu lietu materiālu indeksu. Indeksā ir tikai tādi operatīvie personas dati, kas ir vajadzīgi, lai identificētu lietas vai izveidotu savstarpējas saiknes starp dažādu lietu materiāliem. 
            
            
               3. 
                     Tāpēc būtu jānosaka operatīvo personas datu kategorijas un to datu subjektu kategorijas, kuru operatīvos personas datus var apstrādāt indeksā. 
            
            
               4.
                     Regula (ES) 2017/1939 būtu attiecīgi jāgroza.
            
            
               5.
                     Apspriešanās ar Regulas (ES) 2017/1939 20. panta 4. punktā minēto ekspertu grupu notika 2020. gada 8. maijā  
            
            
               6.
                     Eiropas Datu aizsardzības uzraudzītājs sniedza atzinumu 2020. gada 31. jūlijā,
            
            
               IR PIEŅĒMUSI ŠO REGULU.
            
            
               1. pants
            
            
               Tekstu, kas izklāstīts šīs regulas pielikumā, pievieno Regulai (ES) 2017/1939 kā pielikumu.
            
            
               2. pants
            
            
               Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī. 
            
            
               Šī regula uzliek saistības kopumā un ir tieši piemērojama dalībvalstīs saskaņā ar Līgumiem.
            
            
               Briselē, 14.10.2020
            
            
               
                     Komisijas
               
               
                     priekšsēdētāja
                     Ursula VON DER LEYEN
               
            
         
         
            
                  
                     (1)
                  
                        OV L 283, 31.10.2017., 1. lpp.
               
               
                  
                     (2)
                  
                        OV L 119, 4.5.2016., 1. lpp. 
               
               
                  
                     (3)
                  
                        OV L 119, 4.5.2016., 89. lpp. 
               
               
                  
                     (4)
                  
                        OV L 283, 31.10.2017., 1. lpp.
               
            
      
    ---documentbreak--- 
      
         
         
            
               PIELIKUMS 
            
            
            
               PIELIKUMS
            
            
                Datu subjektu kategorijas un operatīvo personas datu kategorijas, kas minētas 49. panta 3. punktā
            
            
               A. Datu subjektu kategorijas, kuru operatīvos personas datus var apstrādāt indeksā:
            
            
               (a)EPPO kriminālprocesā aizdomās turētās vai apsūdzētās personas;
            
            
               (b)EPPO kriminālprocesā notiesātās personas;
            
            
               (c)fiziskas personas, kuras ir ziņojušas par EPPO kompetencē esošiem nodarījumiem, vai ir šādos nodarījumos cietušie;
            
            
               (d)a) un b) apakšpunktā minēto personu kontaktpersonas vai līdzdalībnieki.
            
            
            
               B. A iedaļas a) un b) punktā minēto datu subjektu kategoriju operacionālo personas datu kategorijas, ko var apstrādāt indeksā:
            
            
               (a)uzvārds, pirmslaulību uzvārds, vārdi un visi pieņemtie vārdi;
            
            
               (b)dzimšanas datums un vieta;
            
            
               (c)valstspiederība;
            
            
               (d)dzimums;
            
            
               (e)attiecīgās personas dzīvesvieta, nodarbošanās un aptuvena atrašanās vieta;
            
            
               (f)sociālās apdrošināšanas numuri, personas kodi, vadītāja apliecības, identifikācijas dokumenti, pases dati, muitas un nodokļu identifikācijas numuri;
            
            
               (g)iespējamo nodarījumu apraksts un būtība, datums, kurā tie izdarīti, un noziedzīgo nodarījumu kategorija; 
            
            
               (h)informācija par juridiskām personām, kas saistītas ar identificētām vai identificējamām personām, uz kurām attiecas Eiropas Prokuratūras veikta izmeklēšana;
            
         
         
            
               (i)iespējamā dalība noziedzīgā organizācijā;
            
            
               (j)ziņas par kontiem bankās un citās finanšu iestādēs;
            
            
               (k)tālruņa numuri, SIM karšu numuri, e-pasta adreses, IP adreses un tiešsaistes platformās izmantotie kontu nosaukumi un lietotājvārdi; 
            
            
               (l)transportlīdzekļa reģistrācijas dati;
            
            
               (m)identificējami aktīvi, kas personai pieder vai ko tā izmanto, piemēram, kriptoaktīvi un nekustamais īpašums.
            
            
            
               C. A iedaļas c) punktā minēto datu subjektu kategoriju operatīvo personas datu kategorijas, ko var apstrādāt indeksā tādā mērā, cik tas ir nepieciešami un samērīgi, lai EPPO varētu veikt savus izmeklēšanas un kriminālvajāšanas uzdevumus:
            
            
               (a)uzvārds, pirmslaulību uzvārds, vārdi un visi pieņemtie vārdi;
            
            
               (b)dzimšanas datums un vieta;
            
            
               (c)valstspiederība;
            
            
               (d)dzimums;
            
            
               (e)attiecīgās personas dzīvesvieta, nodarbošanās un aptuvena atrašanās vieta;
            
            
               (f)personas kodi, identifikācijas dokumenti un pases dati;
            
            
               (g)to nodarījumu apraksts un būtība, kuros attiecīgā persona iesaistīta vai par kuriem ziņojusi, datums, kurā tie izdarīti, un noziedzīgo nodarījumu kategorija.
            
            
            
               D. A iedaļas d) punktā minēto datu subjektu kategoriju operatīvo personas datu kategorijas, ko var apstrādāt indeksā tādā mērā, cik tas ir nepieciešami un samērīgi, lai EPPO varētu veikt savus izmeklēšanas un kriminālvajāšanas uzdevumus:
            
            
               (a)uzvārds, pirmslaulību uzvārds, vārdi un visi pieņemtie vārdi;
            
            
               (b)dzimšanas datums un vieta;
            
            
               (c)valstspiederība;
            
            
               (d)dzimums;
            
         
         
            
               (e)attiecīgās personas dzīvesvieta, nodarbošanās un aptuvena atrašanās vieta;
            
            
               (f)personas kodi, identifikācijas dokumenti un pases dati.